FÆLLES HOLDNING (EF) Nr. 31/2002

fastlagt af Rådet den 18. februar 2002

med henblik på vedtagelse af Europa-Parlamentets og Rådets direktiv 2002/.../EF af ... om 19. ændring af Rådets direktiv 76/769/EØF for så vidt angår begrænsning af markedsføring og anvendelse af visse farlige stoffer og præparater (azofarvestoffer)

(2002/C 119 E/02)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

efter proceduren i traktatens artikel 251(3), og

ud fra følgende betragtninger:

(1) Arbejdet med at gennemføre det indre marked bør gradvis forbedre livskvaliteten, sundhedsbeskyttelsen og forbrugernes sikkerhed. De foranstaltninger, der foreslås i dette direktiv, sikrer et højt sundheds- og forbrugerbeskyttelsesniveau.

(2) Tekstil- og lædervarer, der indeholder bestemte azofarvestoffer, kan afgive visse arylaminer, som kan være kræftfremkaldende.

(3) Nogle medlemsstater har indført eller planlægger at indføre begrænsninger i brugen af tekstil- og lædervarer, der er farvet med azofarvestoffer, hvilket indvirker direkte på det indre markeds gennemførelse og funktion. Det er derfor påkrævet at foretage en indbyrdes tilnærmelse af medlemsstaternes lovgivning på området ved at ændre bilag I til Rådets direktiv 76/769/EØF af 27. juli 1976 om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater(4).

(4) Kommissionen har hørt Den Videnskabelige Komité for Toksicitet, Økotoksicitet og Miljø (CSTEE), som har bekræftet, at kræftrisikoen ved tekstil- og lædervarer, der er farvet med visse azofarvestoffer, giver anledning til bekymring.

(5) For at beskytte menneskers sundhed bør brugen af farlige azofarvestoffer og markedsføring af visse varer, der er farvet med sådanne farvestoffer, forbydes.

(6) For tekstilvarer, der er fremstillet af genbrugte fibre, bør der gælde en maksimumskoncentration på 70 ppm for de aminer, der er nævnt i punkt 43 i tillægget til direktiv 76/769/EØF. Dette skal være tilfældet for en overgangsperiode indtil den 1. januar 2005, hvis aminerne afgives fra rester, der stammer fra den forudgående farvning af de pågældende fibre. Dette vil gøre det muligt at genbruge tekstilerne, hvilket generelt indebærer miljømæssige fordele.

(7) Anvendelsen af dette direktiv kræver harmoniserede analysemetoder. Sådanne metoder bør fastlægges af Kommissionen i overensstemmelse med artikel 2a i direktiv 76/769/EØF. Det bør tilstræbes at lade analysemetoderne udarbejde på europæisk plan, eventuelt af Den Europæiske Standardiseringsorganisation (CEN).

(8) På baggrund af ny videnskabelig viden bør analysemetoderne tages op til revision, herunder metoderne til analyse af 4-amino-azobenzen.

(9) På baggrund af ny videnskabelig viden bør bestemmelserne om visse azofarvestoffer tages op til revision, navnlig med hensyn til behovet for at medtage andre materialer, der ikke er omfattet af direktiv 76/769/EØF, så vel som andre aromatiske aminer. Der bør lægges særlig vægt på de mulige risici for børn.

(10) Dette direktiv berører ikke Fællesskabets minimumsforskrifter for beskyttelse af arbejdstagerne som fastsat i Rådets direktiv 89/391/EØF(5) og i særdirektiverne vedtaget på grundlag heraf, herunder Rådets direktiv 90/394/EØF(6) og Europa-Parlamentets og Rådets direktiv 98/24/EF(7) -

UDSTEDT FØLGENDE DIREKTIV:

Artikel 1

Bilag I til direktiv 76/769/EØF ændres som anført i bilaget til dette direktiv.

Artikel 2

Analysemetoderne med henblik på anvendelsen af punkt 43 i bilag I til direktiv 76/769/EØF vedtages af Kommissionen efter proceduren i direktivets artikel 2a.

Artikel 3

1. Medlemsstaterne vedtager og offentliggør de love og administrative bestemmelser, der er nødvendige for at efterkomme dette direktiv, senest den(8). De underretter straks Kommissionen herom.

Medlemsstaterne anvender disse bestemmelser fra den ...(9).

2. Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 4

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 5

Dette direktiv er rettet til medlemsstaterne.

Udfærdiget i ...

På Europa-Parlamentets vegne

Formand

På Rådets vegne

Formand

(1) EFT C 89 E af 28.3.2000, s. 67, og EFT C 96 E af 27.3.2001, s. 269.

(2) EFT C 204 af 18.7.2000, s. 90.

(3) Europa-Parlamentets udtalelse af 7.9.2000 (EFT C 135 af 7.5.2001, s. 257), Rådets fælles holdning af 18.2.2002 og Europa-Parlamentets afgørelse af ... (endnu ikke offentliggjort i EFT).

(4) EFT L 262 af 27.9.1976, s. 201. Senest ændret ved Kommissionens direktiv 2001/91/EF (EFT L 286 af 30.10.2001, s. 27).

(5) EFT L 183 af 29.6.1989, s. 1.

(6) EFT L 196 af 26.7.1990, s. 1. Senest ændret ved direktiv 1999/38/EF (EFT L 138 af 1.6.1999, s. 66).

(7) EFT L 131 af 5.5.1998, s. 11.

(8) 12 måneder efter direktivets ikrafttræden.

(9) 12 måneder efter direktivets ikrafttræden.

BILAG

Bilag I til direktiv 76/769/EØF ændres således:

1) Der indsættes følgende punkt: ""

2) I tillægget indsættes følgende punkt: "Punkt 43 Azofarvestoffer

Liste over aromatiske aminer

>TABELPOSITION>"

(1) 36 måneder efter dette direktivs ikrafttræden.

RÅDETS BEGRUNDELSE

I. INDLEDNING

1. Kommissionen forelagde den 10. december 1999 et forslag til direktiv med hjemmel i traktatens artikel 95 for så vidt angår begrænsning af markedsføring og anvendelse af visse farlige stoffer og præparater (azofarvestoffer)(1).

2. Europa-Parlamentet vedtog sin førstebehandlingsudtalelse den 7. september 2000(2). På baggrund af denne udtalelse forelagde Kommissionen den 29. november 2000 et ændret forslag(3).

3. Det Økonomiske og Sociale Udvalg afgav udtalelse den 25. maj 2000(4).

4. Rådet vedtog den 18. februar 2002 sin fælles holdning i overensstemmelse med traktatens artikel 251.

II. MÅL

Målet med Kommissionens forslag er at forbyde anvendelse og markedsføring af tekstil- og lædervarer, der indeholder visse azofarvestoffer.

III. ANALYSE AF DEN FÆLLES HOLDNING

1. Rådet har behandlet forslaget siden midten af 2000. Rådets fælles holdning er generelt i overensstemmelse med Kommissionens ændrede forslag.

2. Rådet har indarbejdet en af Europa-Parlamentets ændringer og dele af to andre.

3. Rådet ser positivt på ændring 1, der går ud på, at der skal tages hensyn til den tekniske udvikling inden for analysemetoder.

4. Rådet har delvist indarbejdet ændring 3 og 6 ved at fjerne gulvtæpper fra den ikke-udtømmende liste over produktkategorier, der er omfattet af bestemmelserne, og ved at tilføje endnu to produkter til den ikke-udtømmende liste.

5. Rådet mener, at risikovurderingen bør afsluttes, før direktivets anvendelsesområde udvides til at omfatte andre varer og stoffer. Rådet har derfor forkastet ændring 4 samt dele af ændring 3.

6. Med hensyn til analysemetoder har Rådet valgt en løsning, der sikrer, at de mest almindeligt anvendte og accepterede metoder altid anvendes, og Rådet har derfor forkastet ændring 5 for så vidt angår indføjelse af en særlig analysemetode.

IV. KONKLUSION

Ved helt eller delvist at have indarbejdet de af Europa-Parlamentets ændringer, som forbedrer og tydeliggør bestemmelserne om analysemetoder og varer, der skal omfattes af direktivet, har Rådet tilstræbt en afbalanceret løsning, som tager hensyn til proceduren for risikovurdering og sikrer et højt niveau med hensyn til sundhed og forbrugerbeskyttelse.

(1) EFT C 89 E af 28.3.2000, s. 67.

(2) EFT C 135 af 7.5.2001, s. 257.

(3) EFT C 96 E af 27.3.2001, s. 269.

(4) EFT C 204 af 18.7.2000, s. 90.